钦定古今图书集成/明伦汇编/闺媛典/第352卷 > 《止欲赋》陈琳
## 钦定古今图书集成/明伦汇编/闺媛典/第352卷 > 《止欲赋》陈琳

“媛哉逸女，在余东滨。色曜春华，艳过硕人。乃遂古其
寡俦，固当世之无邻。允宜国而宁家，实君子之攸嫔。
伊余情之是悦，志荒溢而倾移。宵炯炯以不寐，昼舍
食而忘饥。叹北风之好我，美携手之同归。忽日月之
徐迈，庶枯杨之生荑。道攸长而路阻，河广瀁而无梁。
虽企予而欲往，非一苇之可航。展余辔以言归，含憯”
瘁而就床。忽假瞑其若寐，梦所懽之来征。魂翩翩以
遥怀，若交好而通灵。